La setmana gran de les festes de Sant Roc comença amb la degustació d’embotit i l’Orquestra Gravity
2025-07-24

Tot preparat a Burjassot per a viure els dies grans en honor al seu patró, Sant Roc. Una setmana que comença, el dilluns 11 d’agost, amb la degustació d’embotit per a tota la ciutadania i amb la música de l’Orquestra Gravity.

L’activitat començarà a partir de les 20.30 h, moment en el qual s’iniciarà el repartiment d’entrepans d’embotit que podran degustar totes les persones presents en la Plaça Emilio Castelar (Ajuntament); un repartiment patrocinat per la Regidoria de Festes de l’Ajuntament de Burjassot, dirigida per Manuel Pérez Menero, amb la col·laboració de la Clavaria de Sant Roc 2025.

Per a continuar la nit festiva, a les 23.30 h, serà el torn de l’actuació de l’Orquestra Gravity, també a l’Ajuntament. Este grup musical de Gandia, amb diversos anys d’experiència en el sector, compta amb un repertori dissenyat i confeccionat per a tots els públics i farà ballar i cantar als assistents. Tot això sota el patrocini de la Regidoria de Festes.

El testimoni musical ho agafarà el dimarts, 12 d’agost, el burjassoter Nyno Vargas que oferirà una gran actuació musical a la plaça. Després, tindrà lloc el tribut a Camela, Camélame.